text: Køb en is og støt syrisk kiosk 
  20 juli 2016 kl. 17.56
  En lokal kvinde har arrangeret en køb is-event for at støtte den hærværksramte kiosk i Brøns.
  - Jeg kan slet ikke klare, at nogen mener, de har ret til at ødelægge andres ejendom, fordi de tror, deres mening er mere rigtig end andres, og så ikke vil vise ansigt og stå ved deres holdninger, lyder det fra Karin Lorentzen fra Brøns nær Ribe efter byens kiosk Tutti Market har været udsat for racistisk hærværk.
  Kiosken drives af en syrer, der åbnede butikken i april. Hærværket er begået med spraymaling, hvor nogle har skrevet budskaberne: ”Gå hjem”, ”Nej til muslimer i Brøns” og følgende to med stavefejl: ”Fuck flytninge” og ”Nej til flytninge”.
  Hærværket har vakt forargelse i den lille by, og altså nu fået Karin Lorentzen til at arrangere en event, hvor folk kan komme og købe is i kiosken for at vise deres støtte.
  - Jeg vil med denne event opfordre til, at vi i flok bakker op om Radwan (kioskejeren, red.) og viser, at vi er mange, der ikke er enige i det hærværks-skribleri, som vi i Brøns er blevet udsat for, skriver Karin Lorentzen på eventens Facebookside.
  Eventen foregår i morgen, torsdag. Du kan læse mere om den her:
  https://www.facebook.com/events/1042537445853367/
  